12 คำถามร้อน "หวยภาพออนไลน์ 12 นักษัตร"
"พชร อนันตศิลป์" อธิบดีกรมสรรพสามิต ประธานสำนักงานสลากกินแบ่งรัฐบาล เปิดใจแจงหวยภาพออนไลน์ 12 นักษัตร หลังสังคมต้านหนัก
4 ส.ค. 2562

"พชร อนันตศิลป์" อธิบดีกรมสรรพสามิต ประธานสำนักงานสลากกินแบ่งรัฐบาล เปิดใจแจงหวยภาพออนไลน์ 12 นักษัตร หลังสังคมต้านหนัก
1. จะล้ม หวยภาพออนไลน์ 12 นักษัตร ไหม
- มันยังไม่เริ่มแล้วมันจะล้มได้อย่างไร
2. ทำไมต้องเป็นภาพ 12 นักษัตร
- ทำไมต้องเป็น 12 นักษัตร เราสร้างเป็นตุ๊กตา เพื่อให้คนเห็นภาพว่าลักษณะมันจะเป็นอย่างไร ซึ่งเป็นการคุยกันในคณะทำงานของสำนักงานสลากฯ เท่านั้น
3. คนไม่ยอมรับเพราะเห็นว่า 12 นักษัตร เป็นราศีมงคล แล้วนำมาเล่นเป็นการพนัน
- ก็เป็นข้อคิดเห็นหนึ่ง ที่สำนักงานสลากฯ รับมาพิจารณา
4. จะเปลี่ยนแปลงภาพ 12 นักษัตร เป็นภาพอื่นได้ใช่ไหม
- เปลี่ยนแปลงได้หมดครับ เพราะมันยังไม่ได้นับหนึ่งเลย
5. แก้ปัญหาหวยใต้ดินไม่ได้
- แก้ปัญหาหวยใต้ดินได้ไหม เราคิดว่าจากพื้นฐานองค์ความรู้ต่างๆ ที่เกิดขึ้นมา ถ้ามีผลิตภัณฑ์ใหม่น่าจะทำให้ปัญหาหวยใต้ดินลดลง
6. มันมอมเมาประชาชนเล่นการพนันเพิ่มขึ้น
- อย่างที่บอกว่าถึงไม่มีหวยภาพออนไลน์ 12 นักษัตร วันนี้ก็มีการเล่นการพนันออนไลน์ที่ผิดกฎหมายอยู่แล้ว ซึ่งเราก็เห็นกันอยู่
7. สังคมไม่เข้าใจว่าสำนักงานสลากฯ คิดได้อย่างไรที่จะออกหวยภาพออนไลน์ 12 นักษัตร
- ผมว่ามันเป็นแค่รูปแบบ แล้ว นักษัตร เป็นรูปภาพที่เรารู้กันอยู่ในชีวิตประจำวัน เป็นมงคลไหม คนซื้อทุกคนอยากได้รับรางวัล อยากได้โชค ดังนั้นมันเป็นสิ่งพื้นฐานในชีวิต
8. ทำไมคณะกรรมการถึงเห็นชอบให้ทำหวยภาพออนไลน์ 12 นักษัตร
- คณะกรรมการเห็นชอบเพราะใช้ผลพื้นฐานของการศึกษา เรามีข้อมูลประกอบการพิจารณาในระดับหนึ่ง และเห็นชอบในหลักการให้เดินต่อ
9. เป็นการโยนหินถามหรือเปล่า ทั้งๆ ที่จริงๆ สำนักงานสลากฯ รู้อยู่แล้วว่าทำไม่ได้
- ถามว่าเป็นการโยนหินถามทางไหม ผมว่าอันนี้ในเชิงของสำนักงานสลากฯ คิดไว้อยู่แล้วเรื่องนี้เป็นเรื่องสาธารณะระดับหนึ่ง จึงอยากให้สังคมรับรู้รับทราบในระดับหนึ่ง เป็นการเบื้องต้นเท่านั้นเอง ถามว่าโยนหินถามทางไหม มันก็คล้ายๆ อย่างนั้น ซึ่งถ้าโยนหินถามทางจริงๆ ต้องเดินหน้ามากกว่านี้ แต่นี้เป็นแค่ความคิดเบื้องต้น
10. มันจะนำไปสู่ว่าทำหวยภาพออนไลน์ 12 นักษัตร ไม่ได้ ก็ไปทำหวยออนไลน์ 2 ตัว 3 ตัว หรือ หวยลอตโตหรือไม่
- ไม่เกี่ยวหรอกครับ ไม่เกี่ยวหรอกครับ ทุกอย่างอยู่ในกระบวนการศึกษาอยู่แล้ว
11 . นอกจากหวยภาพออนไลน์ 12 นักษัตร จะมีหวยออนไลน์ประเภทใหม่อย่างอื่นอีกไหม
- อยู่ในชั้นศึกษาของคณะทำงาน
12 . จะเห็นเมื่อไร
- อย่างที่บอกว่า อย่าเร่งรัดเรื่องเวลา เพราะมีมิติทางด้านสังคมที่สำนักงานสลากฯ ต้องให้ความระมัดระวังนิดหนึ่ง